**סימפוזיון:**

**משך הסימפוזיון 90 דקות**

**יושב ראש סימפוזיון: ד״ר מיכל (מוקי) גרוס**

**נושא: הוראת הטבע בטבע**

**משתתפים מציגים: פרופ׳ אורי שיינס, ד״ר מרווה שמואלי, עובד גור, צוות הפאנל (ראו בהמשך)**

**רציונל:**

אחד מעמודי התווך המרכזיים בתפיסת העולם של מכללת אורנים היא "למידת טבע בטבע" על פי משנתו של מרגולין. גישה זו נובעת מההבנה כי למידה מחוץ לכיתה וחשיפה לשפע הגירויים והאתגרים בטבע, מכשירה ומפתחת מורים בעלי זיקה חיובית לאהבת הטבע, שייכות מקומית, ותורמת להתפתחותם הקוגניטיבית והרגשית.

כיום, יותר מאי פעם, חיבור לטבע צריך להיות מטרה חשובה בחינוך ולא במקרה הגישה הפילוסופית של ״חינוך ביער״ הולכת וצוברת עניין והערכה בארץ. מחקרים מראים שסביבות חוץ חשובות להתפתחות הילד וחיוניות לפיתוח עצמאות וחופש פעולה.

במציאות שבה מגפת הקורונה הוכיחה שלמידה בחוץ עדיפה על פני למידה מקוונת והכרחית, כדי למקסם את מספר הלומדים יחד, תוך שמירה על בריאותם, סביר להניח שלמידה בחוץ תהפוך לדרך למידה נפוצה יותר.

מטרה זו תושג באמצעות פיתוח מרחבי למידה שימושיים בחוץ ושימור השטחים הטבעיים באזור.

שלושה משאבים הוראתיים בשטח המכללה, שטופחו בעבר ועד היום, היוו את התשתית המקנה לאורנים את ייחודה ביישום משנתו של מרגולין והם כוללים: את הגן הבוטני, האוספים הפאוניסטים וביתן החיות.

**ארגון הזמן:** במהלך הסימפוזיון יתקיימו שלושהרצאות וסרטון באורך 15 דקות כל אחד ולאחר מכן, פאנל + שאלות/תשובות מהקהל במשך 30 דקות.

**הרצאה 1:** **התפיסה החינוכית לטבע שהגו מייסדי ״אורנים״, מרגולין וסגל והרלוונטיות לימינו**

**מציגות:** ד"ר מרוה שמואלי וד"ר נירית אסף

**תקציר:** "לא רק להיות בחיק הטבע אלא גם לחיות את הטבע, לבוא במישרין במגע איתו, לינוק ממנו ביודעים ובלא יודעים וכל המקדים לבוא בסוד הטבע זוכה" (מרגולין, 1957, עמ' 30).

יהושע מרגולין ומרדכי סגל, מחנכים פורצי דרך, שיצרו והובילו את החינוך הקיבוצי לטבע. בהתוויית הוראת החינוך לטבע וסביבה בסמינר הקיבוצים בתל אביב ובאורנים יצרו יש מאין. במחקרינו שאלנו מה הרלוונטיות של תפיסותיהם לחינוך סביבתי כיום?
מצאנו שפדגוגית החינוך שלהם שכוללת התבוננות רב חושית ופליאה, לימוד הטבע בטבע וחקר הסביבה הקרובה הקדימה את זמנה, והיא מקובלת כיום, בעידן הקיימוּת, גם בחינוך הסביבתי. אנו טוענות שמורשתם הייחודית והמקורית של מרגולין וסגל מאירה את דרכנו היום בהכשרת המורים לטבע וסביבה בסמינר הקיבוצים, במכללת אורנים ובהשתלמויות בנושא הקיימות למורים וגננות.

מקורות:

מרגולין י. (1957). החינוך לטבע: משנת יהושע מרגולין [כינס והביא לדפוס שמואל ניצן]. תל אביב, סמינר הקיבוצים.

**הרצאה 2 : למידה חוץ כיתתית באורנים הלכה למעשה**

**תקציר:** סרטון המתאר היבטים שונים של לימוד הטבע במרחב הירוק של המכללה ומחוצה לה, המתבטא כיום במגוון חוגים ומסלולים כמו: החוג לביולוגיה, גאוגרפיה, חינוך חברתי קהילתי (חח״ק), לימודי יער, מחוננים ונוער שוחר מדע.

**הרצאה 3. הגינה האקולוגית כאמצעי לימודי וטיפולי בטבע**

**מציגים:** עובד גור וד״ר מעיין בורנשטיין

**תקציר:**

גני ילדים ובתי ספר בישראל ובעולם משתמשים בגינה האקולוגית כחלק מתהליך חינוכי המשלב בין מגוון נושאים כמו: הנגשת הטבע בקרבת הבית, הבנת תנאי הסביבה, חקלאות מקומית וביתית כערך, חינוך לעשייה, תזונה בריאה, שמירה וטיפוח הסביבה.

בקורס ״הגינה האקולוגית״ ניתנים לסטודנטיות כלים להקמה ופיתוח גינה לימודית/אקולוגית, תוך כדי הבנת יחסי הגומלין בין תנאי הסביבה לבין עולם הצמחים, פיתוח  מיומנות לחשיבה סיבתית, ותהליכי חקר. בהרצאה יוצגו שיטות העבודה, התהליכים, התובנות, והתוצרים של הסטודנטיות כפי שנעשו במהלך השנים באורנים.

לגינה גם ערך ככלי טיפולי המאפשר למטופל לחוות ולהעמיק תהליך של מיטביות ורווחה נפשית, באמצעות העבודה והשהייה בגינה ובמרחב הפתוח.

תהליכים גננים כמו הכנת הקרקע, עיבוד וגידול מקבילים לתהליכי עומק נפשיים. באמצעות המרחב הגנני ובעזרת המטפל המיומן בגינון נוצר פוטנציאל משמעותי ליצירת מרחב טיפולי וברית טיפולית, ליכולת התבוננות, התחזקות ובחירה של המטופל תוך עבודה מודרכת בגן. תהליכים של נביטה, פריחה, לבלוב, קמילה ועוד פותחים פתח לעיסוק במעגל החיים, באירועי חיים ועוד.

**הרצאה 4: נעשה ונשמע בכיתה – לימוד ופעילות שמירת טבע עולמית באמצעות טיים**

**מציגים:** פרופ׳ אורי שיינס וד״ר נורית הוכברג

**תקציר**: האתגרים הגדולים ביותר של המין האנושי בעת הזו הם התחממות גלובלית והכחדת מינים. הארגון הבינלאומי ההתנדבותי טיים (this-is-my-earth.org) רוכש ושומר על שטחי טבע חשובים בעולם, עבור מינים בסכנת הכחדה ולמניעת פליטה של גזי חממה, בעזרת גיוס המונים באופן המאפשר לכל אזרח בכדור הארץ להיות שותף פעיל בשמירת טבע. פעילות הארגון מושתתת על מתנדבות ומתנדבים מכל העולם כדי ש-100% מדמי החברות (דולר אחד בלבד) והתרומות ישמשו לרכישה ושמירה על קרקעות. עד כה רכש הארגון שטחים באמזונס, קריביים וקולומביה, ונמצא בהליך רכישה ושמירה של שטחים נוספים בברזיל, בליז ובקניה. במקביל חברי הארגון פיתחו מערכי שיעור המבוססים על פעילותו ושזוכים להתלהבות בקרב מורים ותלמידים בכל הגילאים. במכללת אורנים נפתח קורס המכשיר סטודנטים להוראה ללמד מגוון תחומי ידע בעזרת התוכנית החדשנית של הארגון תוך כדי מעורבות פעילה של המורים והתלמידים בהצלת שטחי הטבע בעולם. בוגרים של אורנים מעורבים כבר בפעילות בינלאומית דרך הארגון ובכך מביאים את רוח ההוראה החדשנית והמעשית לטובת פעילות עולמית.

**פאנל + שאלות/תשובות מהקהל (30 דקות)**

**משתתפי הפאנל:** ד״ר שי שפיר, אריאל אפל, רמי זיתוני, ד״ר נירית לביא אלון, פרופ׳ מושיק ענבר.

**תקציר:**

למרות ההבנה בחשיבות הלמידה החוץ כיתתית והמורשת הנהוגה באורנים, העידן הנוכחי מעמיד אתגרים לא קלים לקיומה. בחלק זה של הסימפוזיון יערך דיון בהשתתפות צוות הפאנל והקהל, בשתי שאלות מרכזיות:

1. **מהם הקשיים/אתגרים/מחסומים המשפיעים על יישום למידה חוץ כיתתית באורנים**
2. **מהם הדרכים לפתור אותם.**

הפאנל מורכב בעיקר מנציגי המסלולים שאמצו את הלמידה החוץ כיתתית במכללת אורנים, כמרכיב בסיסי בתפיסת ההוראה שלהם.